ปณ.ออกแสตมป์ ฮกลกซิ่ว ฉลองตรุษจีน
ไปรษณีย์ไทยออกคอลเลคชั่นแสตมป์ชุด &#8220;ฮก ลก ซิ่ว&#8221; ฉลองตรุษจีน
5 ก.พ. 2553

ไปรษณีย์ไทยออกคอลเลคชั่นแสตมป์ชุด “ฮก ลก ซิ่ว” ฉลองตรุษจีน
 



แสตมป์คอลเลคชั่น "ฮก ลก ซิ่ว"
น.ส.อานุสรา จิตต์มิตรภาพ รองกรรมการผู้จัดการใหญ่ สายงานตลาดและพัฒนาธุรกิจ บริษัท ไปรษณีย์ไทย เปิดเผยว่า หลังจากที่ไปรษณีย์ไทยเคยจัดสร้างแสตมป์เทศกาลตรุษจีนขึ้นเป็นครั้งแรกเมื่อปี 2551 ได้รับเสียงเรียกร้องจากบรรดานักสะสมและชาวไทยเชื้อสายจีนจำนวนมากที่ต้องการแสตมป์ชุดตรุษจีนอีก ไปรษณีย์ไทยจึงได้จัดสร้างตราไปรษณียากร ชุด ฮก ลก ซิ่ว เทพเจ้าแห่งสิริมงคลของชาวจีนทั่วทั้งโลก กำหนดออกจำหน่ายในวันที่ 8 ก.พ. ศกนี้ เพื่อต้อนรับเทศกาลตรุษจีนปีนี้โดยเฉพาะ
“การเลือกเทพเจ้า ฮก ลก ซิ่ว เป็นต้นแบบของแสตมป์ เนื่องจากความเชื่อของชาวจีนที่ว่า เทพทั้ง 3 องค์เป็นตัวแทนของ บุญวาสนา โชคลาภ และความมีอายุยืน ดังนั้น การมอบสิ่งแทนองค์เทพทั้ง 3 จึงเปรียบเสมือนการอำนวยพรที่เป็นสุดยอดมหามงคลต้อนรับการเริ่มต้นปีใหม่” น.ส.อานุสรากล่าว
ตราไปรษณียากรชุด ฮก ลก ซิ่ว ราคาชุดละ 15 บาท (3 แบบ แบบละ 5 บาท เต็มแผ่นเฉพาะแบบ 10 ดวง แผ่นละ 50 บาท) เป็นภาพเทพเจ้าแต่ละองค์ พร้อมด้วยแผ่นชีทที่ระลึก 24 บาท และซองวันแรกจำหน่าย 25 บาท นอกจากนี้ ยังมีแพคพิเศษประกอบด้วยซองอั่งเปาบรรจุบัตรข้อความอวยพร พร้อมแสตมป์และแผ่นชีทที่ระลึก ราคา 80 บาท และชุดซองอั่งเปา (10 ซอง) 30 บาท หาซื้อได้ที่ไปรษณีย์ทุกแห่ง ตั้งแต่วันที่ 8 กุมภาพันธ์ศกนี้เป็นต้นไป สอบถามรายละเอียดเพิ่มเติมที่ ฝ่ายตลาดตราไปรษณียากร โทร. 0 2831 3856 และศูนย์บริการลูกค้า 1545